Marian Iancu știe cine ar trebui să o antreneze pe Rapid: ”Aș investi în el!"
Fostul patron al Poli Timișoara a declarat că, dacă ar fi în conducerea Rapidului, ar fi dispus să plătească oricât pentru a-l aduce pe Dorinel Munteanu, actualul antrenor al Oțelului Galați.
Marian Iancu a ținut să evidențieze că ar exclude categoric varianta unui antrenor străin și l-a lădudat pe tehnicianul care a câștigat Liga 1 în sezonul 2010/11.
"Eu astăzi m-aș duce la Dorinel Munteanu, aș investi în el și l-aș aduce la Rapid. Aș lua și trei jucători de la Galați. Are spirit de luptă, conduce un vestiar, e compatibil cu Rapidul. În niciun caz nu aș aduce un antrenor străin", a declarat Marian Iancu, conform Digi Sport.
Marian Iancu este aproape de revenirea în fotbalul românesc
Deși nu mai poate acționa ca patron, Iancu este deschis să devină un acționar minoritar și să faciliteze implicarea altor oameni de afaceri în fostul său club, Poli Timișoara. El este încrezător că investițiile și competiția în Timișoara vor aduce rezultate pozitive pentru echipă și vor atrage suporteri în tribune, umplând stadionul cu entuziasm.
În prezent, Politehnica Timișoara evoluează în Liga a III-a și se află într-o poziție promițătoare în play-off, luptându-se pentru promovare.
Iancu a menționat anterior că ar dori să fie acționar fără drept de decizie dacă se va implica din nou în fotbal.
”Eu sunt sigur că se va face noul stadion la Timişoara. Lucrurile sunt clare, sunt angajamente publice. Întotdeauna o astfel de investiţie naşte emulaţie.
Oamenii din vestul ţării sunt cunoscători de fotbal, au mers în Occident, au văzut care sunt condiţiile europene pe stadioane, sunt sigur că o astfel de investiţie va atrage lumea şi mai mult, în Timişoara.
În aceste condiţii, aş merge şi eu la echipă, ca acţionar. Ca patron nu mai pot, dar ca un acţionar minoritar, da. Ba mai mult, aş fi un girant pentru alţi oameni de afaceri, să vină şi ei să investească.
Este vorba despre echipa pe care o recunosc suporterii. Sunt sigur că va veni şi performanţa odată cu aceste investiţii, cu aceste implicări. Stadionul va fi plin, cu 30.000 de oameni în tribune. Se doreşte competiţie la Timişoara”, a declarat Iancu, potrivit sportpesurse.ro.
Cum arată play-off-ul Superligii României
- FCSB - 49 de puncte
- Universitatea Craiova - 40 de puncte
- CFR Cluj - 40 de puncte
- Farul Constanța - 35 de puncte
- Sepsi OSK - 34 de puncte
- Rapid București - 29 de puncte
Urmăriți SPORT.RO și pe Google News